Ettepanek: NÕUKOGU OTSUS, millega muudetakse nõukogu otsust 97/836/EÜ Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist (1958. aasta muudetud kokkulepe) /* COM/2012/0202 final - 2012/0099 (NLE) */





SELETUSKIRI 1. ETTEPANEKU KONTEKST · Ettepaneku põhjused ja eesmärgid Rahvusvahelisel tasandil töötab ÜRO Euroopa Majanduskomisjon (UN/ECE) välja ühtlustatud nõudeid, mille eesmärk on kõrvaldada tehnilised tõkked mootorsõidukite kaubanduselt 1958. aasta muudetud kokkuleppe osaliste vahel ning tagada, et neil sõidukitel oleks kõrge ohutus- ja keskkonnakaitsetase. Käesoleva ettepaneku eesmärk on muuta lihtsamaks ja kiiremaks menetlus, mille kohaselt hääletab komisjon liidu nimel UN/ECE eeskirjade üle, et vähendada viivitusi kõnealuste eeskirjade vastuvõtmises UN/ECE raames. See on oluline, sest ELi sõidukite tüübikinnitussüsteemis võetakse praegu üha enam aluseks UN/ECE eeskirju, mis asendavad ELi õigusakte (vt määrust (EÜ) nr 661/2009 üldise ohutuse kohta[1]). Lisaks võimaldab õigusaktide kiirem vastuvõtmine kiiremini vastata ettevõtjate taotlustele regulatiivmeetmete kohta. Pärast nõukogu otsuse 97/836/EÜ vastuvõtmist muudeti aluslepinguid, eelkõige muudeti aga Euroopa Liidu toimimise lepingu vastuvõtmisega põhjalikult otsustusprotsessi, mida tuleb järgida, kui kehtestatakse Euroopa Liidu seisukoht UN/ECE vastuvõetavate eeskirjade üle hääletamise jaoks ning kui sõlmitakse lepinguid liidu ja rahvusvaheliste organisatsioonide vahel; seetõttu on vaja kõnealuseid otsuseid vastavalt uuele korrale kohandada. Seega on käesoleva ettepaneku eesmärk kohandada nõukogu otsust 97/836/EÜ vastavalt otsustusprotsessile, mida tuleb Euroopa Liidu toimimise lepingu kohaselt järgida rahvusvaheliste lepingute sõlmimisel. · Üldine taust Liit ühines 1958. aasta muudetud kokkuleppega nõukogu 27. novembri 1997. aasta otsusega 97/836/EÜ Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukitele ning sellele paigaldatavale ja/või sellel kasutatavale seadmetele ja osadele ühtsete tehnonõuete kehtestamist ning nende nõuete alusel väljastatud tunnistuste vastastikust tunnustamist (1958. aasta muudetud kokkulepe)[2]. Seda otsust tuleks muuta, et võtta arvesse muudatusi, mis on Euroopa Liidu toimimise lepinguga tehtud otsustusprotsessi, mida tuleb järgida, kui kehtestatakse Euroopa Liidu seisukoht UN/ECE vastuvõetavate eeskirjade üle hääletamise jaoks ning kui sõlmitakse lepinguid liidu ja rahvusvaheliste organisatsioonide vahel. · Ettepaneku valdkonnas kehtivad õigusnormid Liit ühines nõukogu 27. novembri 1997. aasta otsusega 97/836/EÜ ÜRO Euroopa Majanduskomisjoni kokkuleppega, milles käsitletakse ratassõidukitele ning sellele paigaldatavale ja/või sellel kasutatavale seadmetele ja osadele ühtsete tehnonõuete kehtestamist ning nende nõuete alusel väljastatud tunnistuste vastastikust tunnustamist (1958. aasta muudetud kokkulepe). · Kooskõla Euroopa Liidu muude põhimõtete ja eesmärkidega Ettepanek on kooskõlas Euroopa Liidu toimimise lepingu artikli 217 kohase ühise kaubanduspoliitika eesmärkidega. UN/ECE töös osalemisega aitab liit arendada ja täiustada sõidukite tehniliste eeskirjade rahvusvahelist ühtlustamist, mis omakorda hõlbustab rahvusvahelist mootorsõidukikaubandust. 1958. aasta kokkuleppel on selle eesmärgi saavutamisele väga suur mõju, kuna tootjad saavad rakendada ühtset tüübikinnitusstandardite kogumit, teades, et nii tunnistavad paljud riigid eri maailmajagudes nende tooted oma riiklikele õigusaktidele vastavaks. Õigusraamistiku rahvusvahelise ühtlustamise abil saab seega kõige tõhusamalt ära hoida kaubandustõkkeid. 2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED · Konsulteerimine huvitatud isikutega Käesolevat ettepanekut koostades konsulteeris sidusrühmadega Euroopa Komisjon mootorsõidukite tehnilises komitees. · Mõju hindamine Käesoleva ettepaneku jaoks mõju hindamist ei tehtud. 3. ETTEPANEKU ÕIGUSLIK KÜLG · Kavandatud meetmete kokkuvõte Käesoleva ettepanekuga muudetakse nõukogu otsust 97/836/EÜ, et võtta arvesse muudatusi, mis on Euroopa Liidu toimimise lepinguga tehtud otsustusprotsessi, mida tuleb järgida, kui kehtestatakse Euroopa Liidu seisukoht UN/ECE vastuvõetavate eeskirjade üle hääletamise jaoks ning kui sõlmitakse lepinguid liidu ja rahvusvaheliste organisatsioonide vahel. · Õiguslik alus Kuna muudetava nõukogu õigusakti õiguslik alus oli Euroopa Ühenduse asutamislepingu artiklid 100a ja 113 koostoimes artikli 228 lõike 2 esimese lausega, artikli 228 lõike 3 teise lõiguga ja artikli 228 lõikega 4, on käesoleva ettepaneku õiguslik alus Euroopa Liidu toimimise lepingu artikli 207 lõige 3 koostoimes artikli 218 lõike 6 punkti a alapunktiga v. · Subsidiaarsuse põhimõte Rahvusvaheliste õigusaktide, nagu UN/ECE eeskirjade eelnõude poolt hääletamine ja nende ülevõtmine ELi mootorsõidukite tüübikinnitussüsteemi on liidu ainupädevuses. See hoiab ära siseturu killustumise ning lisaks tagab võrdväärsed tervishoiu- ja ohutusnormid kogu ELis. Samuti kaasneb sellega mastaabisääst: tooteid saab valmistada kogu Euroopa ja isegi rahvusvahelise turu jaoks, ilma et neid oleks vaja kohandada igalt liikmesriigilt eraldi riikliku tüübikinnituse taotlemiseks. Seepärast on ettepanek kooskõlas subsidiaarsuse põhimõttega. · Proportsionaalsuse põhimõte Ettepanek on kooskõlas proportsionaalsuse põhimõttega, kuna see ei lähe järgmiste eesmärkide saavutamiseks vajalikust kaugemale: tagada nii siseturu nõuetekohane toimimine kui ka avaliku ohutuse ja kaitse kõrge tase. · Õigusakti valik Kavandatud õigusakt: nõukogu otsus. Nõukogu otsust peetakse asjakohaseks, kuna see on kooskõlas Euroopa Liidu toimimise lepingu artikli 218 lõikega 6. 4. MÕJU EELARVELE Ettepanek ei mõjuta ELi eelarvet. 5. MUU TEAVE · Euroopa Majanduspiirkond Kavandatavas õigusaktis ei käsitleta Euroopa Majanduspiirkonnaga seotud küsimust, mistõttu ei tuleks seda kohaldada Euroopa Majanduspiirkonnas. 2012/0099 (NLE) Ettepanek: NÕUKOGU OTSUS, millega muudetakse nõukogu otsust 97/836/EÜ Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist (1958. aasta muudetud kokkulepe) EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõiget 3 ja artikli 218 lõike 6 punkti a alapunkti v, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[3] ning arvestades järgmist: (1) Nõukogu otsusega 97/836/EÜ ühines Euroopa Liit ÜRO Euroopa Majanduskomisjoni kokkuleppega, milles käsitletakse ratassõidukitele ning neile paigaldatavatele ja/või nendel kasutatavatele seadmetele ja osadele ühtsete tehniliste nõuete kehtestamist ning nende nõuete alusel antud tüübikinnituste vastastikuse tunnustamise tingimusi („1958. aasta muudetud kokkulepe”)[4]. (2) Aluslepingute muutmise, eelkõige Euroopa Liidu toimimise lepingu vastuvõtmisega on põhjalikult muutunud otsustusprotsess, mida tuleb järgida, kui sõlmitakse lepinguid liidu ja rahvusvaheliste organisatsioonide vahel; seetõttu on vaja otsust 97/836/EÜ vastavalt uuele korrale kohandada. (3) Menetlust, mille kohaselt kehtestatakse ÜROs Euroopa Liidu nimel vastuvõetav seisukoht UN/ECE eeskirjade vastuvõtmise või muutmise suhtes, tuleks samuti kohandada vastavalt aluslepingust tulenevale uuele korrale; seega tuleks kõnealuse menetluse suhtes kohaldada aluslepingu artikli 218 lõiget 9. (4) Sama menetlust tuleks järgida ka siis, kui liit otsustab kohaldada UN/ECE eeskirju, millega ta ei ühinenud muudetud kokkuleppega ühinemise ajal, või lõpetada varem liidu poolt heakskiidetud UN/ECE eeskirjade kohaldamine. (5) Kui võetakse vastu liidu esitatud muudatusettepanekuid 1958. aasta muudetud kokkuleppesse või otsust selle kohta, kas esitada muudatusettepanekute suhtes vastuväiteid, on asjakohane rakendada sama menetlust, mida rakendatakse rahvusvaheliste lepingutega ühinemisel. (6) Seetõttu tuleks otsust 97/836/EÜ vastavalt muuta, ON VASTU VÕTNUD KÄESOLEVA OTSUSE: Artikkel 1 Otsust 97/836/EÜ muudetakse järgmiselt. (1) Artiklit 3 muudetakse järgmiselt. a) lõige 2 asendatakse järgmisega: „2. Vastavalt 1958. aasta muudetud kokkuleppe artikli 1 lõikele 6 võib liit käesoleva otsuse artikli 4 lõikes 2 sätestatud korras otsustada liidu poolt varem heakskiidetud ÜRO Euroopa Majanduskomisjoni eeskirjade kohaldamine lõpetada.”; b) lõige 3 asendatakse järgmisega: „3. Vastavalt 1958. aasta muudetud kokkuleppe artikli 1 lõikele 7 võib liit käesoleva otsuse artikli 4 lõikes 2 sätestatud korras otsustada kohaldada üht, mõnda või kõiki ÜRO Euroopa Majanduskomisjoni eeskirju, millega liit ei ühinenud 1958. aasta muudetud kokkuleppega ühinemise ajal.” (2) Artiklit 4 muudetakse järgmiselt: a) lõige 2 asendatakse järgmisega: „2. Liit hääletab ÜRO Euroopa Majanduskomisjoni eeskirja eelnõu või eeskirja muudatuse eelnõu poolt juhul, kui eelnõu on heaks kiidetud aluslepingu artikli 218 lõikes 9 sätestatud menetluse kohaselt.”; b) lõige 4 jäetakse välja. (3) Artikkel 5 asendatakse järgmisega: „Artikkel 5 1. Liidu nimel kokkuleppeosalistele esitatavad 1958. aasta muudetud kokkuleppe kavandatud muudatused võetakse vastu aluslepingu artikli 218 lõike 6 punktis a sätestatud menetluse kohaselt. 2. Otsus esitada vastuväide 1958. aasta muudetud kokkuleppe muudatusettepanekute kohta, mille on esitanud teised kokkuleppeosalised, tehakse aluslepingu artikli 218 lõike 6 punktis a sätestatud menetluse kohaselt. Kui kõnealust menetlust ei ole lõpule viidud üks nädal enne 1958. aasta muudetud kokkuleppe artikli 13 lõikes 2 kehtestatud tähtaega, esitab komisjon muudatuse suhtes liidu nimel enne nimetatud tähtaja saabumist vastuväite.” (4) III lisa muudetakse järgmiselt. a) Punkti 1 muudetakse järgmiselt: i) esimene lõik asendatakse järgmisega: „Liit osaleb tööprogrammi prioriteetseid küsimusi käsitlevas arutelus vastavalt vajadusele aluslepingu artikli 218 lõigetes 3 ja 4 või artikli 207 lõikes 2 sätestatud menetluse kohaselt.”; ii) kolmanda lõigu esimene lause asendatakse järgmisega. „Pärast nimetatud ettevalmistavat etappi on komisjon kooskõlas aluslepingu artikliga 207 liidu esindaja 1958. aasta muudetud kokkuleppe artikliga 1 ette nähtud halduskomitees.” b) Punkti 2 teise lõigu teine lause asendatakse järgmisega: „Sel eesmärgil esitab komisjon ettepaneku kohe, kui on esitatud ÜRO Euroopa Majanduskomisjoni eeskirja eelnõu olulised osad.” Artikkel 2 Käesolev otsus jõustub kolmandal päeval pärast selle avaldamist Euroopa Liidu Teatajas. Artikkel 3 Komisjon teatab käesolevast otsusest Ühinenud Rahvaste Organisatsiooni peasekretärile. Brüssel, Nõukogu nimel eesistuja [1] Euroopa Parlamendi ja nõukogu 13. juuli 2009. aasta määrus (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid (ELT L 200, 31.7.2009). [2] EÜT L 346, 17.12.1997, lk 78. [3] ELT (…) (seni avaldamata). [4] EÜT L 346, 17.12.1997, lk 78.